Komission kertomus neuvostolle ja Euroopan parlamentille Hongkongin erityishallintoalue: vuosikertomus 2003 {SEK(2004) 791} /* KOM/2004/0414 lopull. */





KOMISSION KERTOMUS NEUVOSTOLLE JA EUROOPAN PARLAMENTILLE Hongkongin erityishallintoalue: vuosikertomus 2003 {SEK(2004) 791} Viime vuonna Hongkongin erityishallintoalueella oli poikkeuksellisen paljon erityisiä tapahtumia. Hongkongia kohtasi vuosikymmeniin pahin epidemia, vakava äkillinen hengitystieoireyhtymä eli SARS (Severe Acute Respiratory Syndrome), joka aiheutti paljon taloudellisia menetyksiä ja paljasti joitakin terveydenhoitojärjestelmän heikkouksia. Politiikan alalla yllättäen järjestetty protestimarssi keräsi 1. heinäkuuta puoli miljoonaa osallistujaa ja liberaalipuolueen puheenjohtaja erosi toimeenpanevasta neuvostosta (Executive Council). Näiden tapahtumien jälkeen Hongkongin hallitus peruutti 5. syyskuuta perustuslain 23 pykälään liittyvän kansallista turvallisuutta koskevan kiistanalaisen lakiehdotuksensa. EU ilmaisi 15. huhtikuuta sekä 7. ja 16. heinäkuuta 2003 antamissaan kolmessa lausunnossa huolensa lakiehdotuksesta. Viimeksi mainitussa lausunnossa se vetosi pikaisen edistymisen aikaansaamiseksi kohti yleisiä vaaleja. Lakiehdotuksen peruuttamista EU piti myönteisenä. Lokakuussa pidetyt aluevaalit osoittivat yleistä tyytymättömyyttä hallituksen toimintaan kansallista turvallisuutta koskevan lakiehdotuksen ja SARS-epidemian yhteydessä. Poliittinen keskustelu siirtyi nopeasti käsittelemään Hongkongin poliittisen järjestelmän demokratisointia keinona parantaa hallintoa. Tästä aiheesta on sittemmin muodostunut pääasiallinen keskustelun kohde. Tässä tilanteessa erityishallintoalueen hallitus oli aiemmin ilmoittanut aikataulun yleisen lausuntokierroksen järjestämiselle perustuslain kehittämisestä. Toimeenpaneva johtaja nimitti tammikuussa 2004 erityisen työryhmän käsittelemään perustuslain kehittämistä. Tämä ja neuvotteluprosessin aloittaminen Pekingin keskushallinnon kanssa ovat kuitenkin ohittaneet tärkeysjärjestyksessä kyseiset suunnitelmat. [1] [1] Vuoden 2004 tapahtumia käsitellään tarkemmin kyseistä vuotta koskevassa vuosikertomuksessa. Samanaikaisesti Hongkongin hallitus edisti taloudellista yhdentymistä Manner-Kiinan kanssa erityisesti allekirjoittamalla sopimuksen tiiviimpää taloudellista kumppanuutta koskevasta järjestelystä (Closer Economic Partnership Arrangement, CEPA). Sopimuksessa on kysymys vapaakauppajärjestelystä, joka varmistaa Hongkongin tuotteiden ja palvelujen pääsyn Manner-Kiinan markkinoille Kiinan WTO-jäsenyyden toteutumista nopeamman aikataulun mukaisesti. Talouselämä toipui nopeasti SARS-epidemian puhkeamisen seurauksista ja lupaava kasvu jatkui jälleen vuoden jälkipuoliskolla. EU:n ja Hongkongin suhteille oli ominaista niiden vakaa kehittyminen ja ystävällisyys. Kahdenvälisen kaupan kokonaismäärä väheni hieman 27,3 miljardiin euroon, mutta EU oli edelleen Hongkongin kolmanneksi suurin kauppakumppani ja ulkomaisten investointien lähde. EY:n ja Hongkongin välinen takaisinottosopimus tuli voimaan maaliskuussa 2004 ja näkymät yhteyksien lisäämiseksi siirtolaisuuskysymyksissä lupasivat hyvää osapuolten välisen yhteistyön kehittämisen kannalta. Euroopan komissio pitää myönteisenä televiestintäalan fuusioita ja yritysostoja koskevan uuden lainsäädännön hyväksymistä vuonna 2003, mutta on edelleen huolissaan yleisen kilpailulainsäädännön puuttumisesta erityishallintoalueella. Työtä rajat ylittäviltä teollis- ja tekijänoikeuksien loukkauksilta suojaamiseksi on myös tehostettava. Komissio pitää myönteisenä hongkongilaisten ja Hongkongin talouden uudistunutta dynaamisuutta. Se pitää myös rohkaisevana kansalaisten lisääntynyttä osallistumista poliittiseen toimintaan, minkä eri kansalaisliikkeiden toiminta vuoden 2003 aikana on mahdollistanut. EU tukee edelleen täysin Hongkongin erityishallintoalueelle tunnustetun erityisaseman säilyttämistä, jonka perusperiaatteena on "yksi maa, kaksi järjestelmää", ja hongkongilaisille perustuslaissa taattujen ihmisoikeuksien ja kansalaisvapauksien kunnioittamista. Siksi on toivottavaa, että kehitys kohti perustuslain lopullista päämäärää, toimeenpanevan johtajan ja lainsäädäntöneuvoston valitsemista yleisillä vaaleilla, etenisi nopeasti. Tämä vastaisi hongkongilaisten ilmaisemia demokratisoinnin laajentamistoiveita, joista vuoden 2003 tapahtumat ovat osoituksena. Komission analyysi esitetään kokonaisuudessaan komission yksiköiden valmistelu asiakirjassa SEK(2004) 791.